
Noswaith dda a diolch am eich presenoldeb heno. Pwrpas y cyfarfod yw i gyflwyno ymyrraeth ysgol gyfan sy’n deillio o un o flaenoriaethau’r ysgol am eleni. Fel y gwyddoch, rwy’n athrawes yn nosbarth blwyddyn 3 ac yn arweinydd llythrennedd ar y cyd gyda Mr Davies. Rydym wedi bod yn edrych ar sut gellir godi safonau dysgwyr o fewn y maes. Wrth edrych ar ganlyniadau’r Profion Darllen Cenedlaethol eleni, daethpwyd ar draws sawl maes mae angen i ni ganolbwyntio arno. O edrych ar y canlyniadau, un maes amlwg daeth i’n sylw oedd y bwlch rhwng cyrhaeddiad llythrennedd bechgyn a merched. Yn ogystal â hyn, mae’r asesu rydym wedi ei wneud o fewn y dosbarthiadau ar gychwyn y flwyddyn academaidd hefyd yn adlewyrchu’r bwlch. 

Wrth edrych tu hwnt i’r ysgol hon, dangosa ganlyniadau’r Profion Darllen eleni, bod merched ym mhob grŵp oedran wedi gwneud yn well na’r bechgyn. (STATS Wales, 2018) Mae codi safonau llythrennedd yn un o brif flaenoriaethau’r Llywodraeth ar hyn o bryd. Er mwyn ystyried hyn o fewn yr ysgol, y bwlch rhwng bechgyn a merched yw’r maes mae angen i ni ganolbwyntio arno.

Dywed Estyn (2008) bod y bwlch rhwng bechgyn a merched wedi bod yn cynyddu’n flynyddol ac yn broblem sy’n codi’n aml mewn ysgolion ar draws y byd. Nodir ganddynt bod bechgyn tua 10% tu ôl i ferched yn eu medrau llythrennedd erbyn diwedd Cyfnod Allweddol 2. Mae hyn yn ganran syfrdanol ac o ganlyniad yn mynd i gael effaith ar drosglwyddiad y dysgwyr i’r uwchradd. Rhodd hyn bwysau arnom ni fel athrawon i sicrhau bod y trosglwyddiad mor llyfn â phosib, ac i wneud hyn mae angen i ganolbwyntio ar gau’r bwlch. Noda Boys Development Project (dyddiad anhysbys) bod cyflwyno ymyrraeth yn gynnar o fewn yr ysgol yn fwy tebygol o fod yn effeithiol. Ystyriwyd hyn wrth gynllunio’r ymyrraeth, a’r bwriad yw i sicrhau bod yr ymyrraeth yn cael ei gyflwyno ar draws yr ysgol gyfan.  

Wrth edrych ar yr elfennau, “Llafar” “Darllen” ac Ysgrifennu”, o fewn llythrennedd, gweler o’r asesiadau a chanlyniadau’r profion mae’r elfen “darllen” sy’n amlygu’r bwlch fwyaf. Dyma felly bydd ffocws yr ymyrraeth byddir yn ei gyflwyno. Unwaith bydd y bwlch yn yr elfen “darllen” yn cael ei gau, bwriedir symud ymlaen i rhoi fwy o bwyslais ar “ysgrifennu”. Fel y gwyddoch, er mwyn medru gwella medrau ysgrifennu dysgwyr, mae’n rhaid fod gan ddysgwyr, y sgiliau darllen angenrheidiol. Noda Estyn (2008) bod “medrau darllen yn bwysig ym mhob pwnc” ac felly mae’r bwlch yn mynd i barhau ym meysydd eraill ar draws y cwricwlwm os nad ydym yn mynd i’r afael â hyn. Mae’n hanfodol ein bod yn cyflwyno strategaethau sydd â hyn mewn golwg. Nododd National Literacy Trust (2012) ei fod yn amhosib i ymyrraeth lwyddo heb ddefnyddio ystod o strategaethau. 

Y strategaeth caiff ei gyflwyno o fewn y dosbarth yw’r strategaeth “Darllen dan arweiniad”. Gwêl enghraifft o arfer dda o hyn yn Ysgol Gynradd Gymraeg Cwm Garw (2010). Drwy ddefnyddio’r strategaeth yma gwnaeth y bechgyn ar gyfartaledd 9.6 mis o gynnydd o fewn 6 mis. Ein bwriad yw i ddefnyddio llyfrau o’r prosiect, ‘Prosiect X’, sef setiau o lyfrau sydd wedi ei greu yn benodol ar gyfer y strategaeth hon. Mae’r llyfrau yn rhai diddorol ac yn addas ar gyfer y bechgyn. Bydd y strategaeth yn cael eu ddefnyddio i ganolbwyntio ar grwpiau bach o fechgyn ar y tro. Mi fydd staff a chynorthwywyr yn derbyn hyfforddiant ar sut mae mynd ati i ddefnyddio’r strategaeth yn effeithiol. Bydd yn gyfle i’r bechgyn fagu hyder wrth ddarllen ac i ddod yn ddarllenwyr fwy rhugl. Teimlir bydd hyn hefyd yn helpu’r dysgwyr i fabwysiadu gwell sgiliau gwrando wrth wrando ar eraill yn darllen. Yn ogystal a hyn, mi fydd y weithgaredd yn cyfoethogi banc geirfa’r dysgwyr er mwyn eu arfogi i ysgrifennu. Bydd y bechgyn felly yn dysgu wrth ei gilydd, gyda’r athro neu gynorthwyydd yno fel cymorth.

Yn ogystal a hyn, mae’n bwysig ein bod yn edrych ar y ddarpariaeth sydd ar gael i’r dysgwyr o fewn y dosbarth. Fel y gwyddoch rwy’n siŵr, mae’r amgylchedd dysgu yn holl bwysig i ysbrydoli’r dysgwyr. Argymhellir ein bod yn creu ardal ddarllen ym mhob dosbarth er mwyn ceisio denu’r bechgyn. Bydd angen sicrhau eu bod yn ardaloedd deniadol lle gall ddysgwyr ymlacio a theimlo’n gartrefol. Er mwyn ennyn diddordeb bechgyn, mae angen i ni sicrhau ein bod yn darparu deunydd darllen sydd yn ei diddori nhw er enghraifft, llyfrau ffeithiol a chylchgronau. I sicrhau hyn, bwriedir wrando ar lais y disgybl drwy ofyn iddyn nhw i awgrymu beth byddan nhw’n hoffi ei weld yn yr ardal. Mae’n bwysig ein bod yn gwrando ar beth mae’r dysgwyr eisiau gan mae darparu ar eu cyfer nhw rydym yn eu wneud. Er mai grŵp o fechgyn rydym yn ei dargedu drwy’r ymyrraeth, mae’n bwysig nad yw’n cael effaith ar gynnydd y merched. Mae’n rhaid felly ein bod hefyd yn sicrhau bod yr hyn rydym yn ei gyflwyno o fewn y dosbarth yn eu cynnwys nhw. Bydd yn rhaid i ni sicrhau bod yna lyfrau sydd yn addas ar ei cyfer yn cael ei gyflwyno yn yr ardal ddarllen. Yn ogystal a hyn, mae’n holl bwysig nad yw’r ymyrraeth yn mynd i ddirywio canlyniadau’r merched. Awgrymir ein bod hefyd yn darparu bocs awgrymiadau yn yr ardal lle gall ddysgwyr nodi llyfrau newydd maent yn dod ar ei draws ac eisiau ei ddarllen. Yn ogystal a darparu copïau caled o destun i’r dysgwyr bwriedir hefyd prynu llyfrau sydd ar gael drwy’r app ‘Llyfrgell’ ar yr ipad. Mae defnyddio TGCH yn denu diddordeb bechgyn yn syth ac felly wrth ddefnyddio ipad, bydd llawer yn fwy parod i ddarllen.

Yn ychwanegol i hyn, bwriedir cael rhieni’r dysgwyr yn rhan o’r ymyrraeth. Noda’r National Literacy Trust (2012) y cynharaf ddaw rhieni yn ymwybodol o’r pwysigrwydd rhwng cysylltiad yr ysgol a chartref y fwyaf effeithiol bydd y canlyniadau. Yn sgil hyn, mae’n angenrheidiol ein bod yn sefydlu perthynas gref gyda rhieni’r disgyblion yn gynnar yn yr ysgol. Bydd Mr Davies yn canolbwyntio ar hyn pan yn cyflwyno’r ymyrraeth yn y Cyfnod Sylfaen. Unwaith bydd hyn wedi ei sefydlu yn y Cyfnod Sylfaen ein swydd ni fydd i sicrhau bod y berthynas yn barhau drwy’r ysgol. Mae’n ddyletswydd arnom i sicrhau bod y rhieni yn teimlo’n gyfforddus i fedru ddod i fewn i’r ysgol i drafod ei plant gyda ni. Er mwyn cael y rhieni yn rhan o’r broses byddwn yn  gofyn iddyn nhw ddarllen gyda’i plentyn am ddeg munud y dydd ac annog y plentyn i ddarllen yn y cartref. Byddir hefyd yn amlygu nad oes yn rhaid i’r dysgwyr eistedd i lawr a darllen llyfr, gellir ddewis unrhyw testun o’i dewis. Daw’r strategaeth yma o’r prosiect lawnsiodd Llywodraeth Cymru yn 2014 sef ‘Darllena Datblyga’. Cyflwynwyd y prosiect gan y Llywodraeth i geisio cael pob plentyn 11 oed i fedru “darllen yn dda erbyn 2025” (LlC, 2016).
Bydd y disgyblion hefyd yn derbyn llyfr cofnod darllen i fynd adref gyda nhw. Gofynnir i’r rhieni nodi yn y llyfr yr hyn mae’r plentyn yn ei ddarllen adref, faint o amser maent wedi bod yn darllen, a sut maent yn dod yn ei blaen. Bydd hefyd yn rhoi cyfle i’r rhieni nodi os bod y plentyn yn gweld y llyfr yn rhy anodd neu’n rhy hawdd ac yna gallwn asesu a gwneud rhywbeth am y broblem. Yn yr un modd mi fyddwn ni fel staff yn cwblhau’r cofnod darllen yn yr ysgol. Dyma ffordd effeithiol o gadw cyswllt agos gyda’r hyn mae’r disgyblion yn ei wneud adref. Byddir yn gofyn i rieni arwyddo ffurflen gytundeb rhwng yr ysgol a’r chartref er mwyn sicrhau ei bod yn ymwybodol or hyn sy’n ddisgwyliedig wrthyn nhw.
	Er mwyn strwythuro’r hyn sy’n cael ei gyflwyno, y bwriad yw i gyflwyno’r ymyrraeth yn raddol o fewn yr ysgol. Yn gyntaf bwriedir cyflwyno’r strategaethau yn fanylach i’r staff yn ystod cyfarfodydd. Bydd y staff hefyd yn derbyn yr hyfforddiant ar sut mae’r strategaeth darllen dan arweiniad yn cael ei ddefnyddio. Yn dilyn hyn y bwriad yw i ystyried yr ystafelloedd dosbarth a’r hyn sydd angen ei addasu er mwyn creu’r ardal ddarllen. Rhodd hyn gyfle i’r athrawon greu ardal ddarllen bydd yn addas ar gyfer ei dosbarth penodol.
	Nesaf bwriedir cyflwyno’r dysgwyr a rheini i’r broses. Yn gyntaf byddir yn gwahodd rhieni’r dysgwyr dan sylw i fewn i noson agored er mwyn ceisio amlinellu bwysigrwydd darllen yn y cartref. Byddir yna yn cwrdd a’r rhieni un wrth un er mwyn trafod yr hyn rydym yn anelu tuag at. Yn dilyn hyn byddir yn cyflwyno’r cofnodion darllen i’r dysgwyr. 

Er mwyn sicrhau bod y strategaethau yn gweithio ar eu orau, mae angen cyfraniad wrth ystod o wahanol bobl. Mae gennym ni fel staff gyfrifoldeb a rôl hanfodol yn y broses. Mae angen i ni ysbrydoli ac annog darllen o fewn ein gwersi. Hoffwn ein bod hefyd yn rhoi pwyslais ar y ffaith bod darllen er mwyn mwynhad yn beth dylwn ni gyd ymfalchïo ynddo. Yn ogystal a hyn mae’n bwysig ein bod yn rhoi clod i’r dysgwyr am yr hyn maent yn eu wneud a’i cynorthwyo drwy’r broses. Bydd agwedd y rhieni tuag at ddarllen hefyd yn cael effaith ar barodrwydd y bechgyn i ddarllen. Mae angen i ni sicrhau  bod y rhieni yn deall bwysigrwydd darllen yn y cartref a sut y gallan nhw ysbrydoli eu plant. Gellir gwneud hyn drwy gadw cyswllt agos a nhw drwy wefan yr ysgol a drwy’r cofnod darllen. Byddir hefyd yn rhannu gweithgarwch y disgyblion ar Twitter ac yn dangos gweithgareddau darllen a sut maent yn elwa o’r darllen. Yn ychwanegol i hyn bwriedir gwahodd ymwelwyr i fewn i ddarllen i’r disgyblion e.e. chwaraewr pêl droed ac awduron. Bydd cael dynion i fewn fel modelau rôl i’r bechgyn yn sicr yn newid ei agwedd tuag at ddarllen.  

	Wrth gyflwyno’r ymyrraeth, mae angen i ni hefyd ystyried y gost a sut ydym yn mynd i’w gyllido. Er mwyn sicrhau bod y strategaeth “darllen dan arweiniad” yn cael ei wneud yn y ffordd fwyaf effeithiol, bydd angen i’r staff fynd ar hyfforddiant. Golyga hyn hefyd bod angen athrawon cyflenwi yn ystod y diwrnodau, ac felly mi fydd hyn yn gost ychwanegol. Yn dilyn hyn, byddai’n syniad ein bod yn buddsoddi yn y setiau lyfrau “prosiect X” gan fod y deunydd yma wedi ei creu yn benodol ar gyfer y strategaeth hon ac yn costio tua £42 y set. Yn ogystal, er mwyn sicrhau ein bod yn darparu’r deunydd darllen gorau i’r dysgwyr bydd angen i ni brynu llyfrau a llyfrau ar yr ipads ar gyfer yr ardal ddarllen. Gofynnwn yn garedig i  Gymdeithas rhieni ac Athrawon i gyfranni tuag at hyn. 

	Er mwyn asesu’r dysgwyr yn ystod y broses, byddir yn edrych ar lyfrau cofnod darllen y disgyblion yn rheolaidd. Bydd hyn yn ein galluogi i weld faint mae’r dysgwyr yn ei ddarllen adref a faint o gefnogaeth mae’r rhieni yn ei roi. Bydd hyn hefyd yn gyfle i ni gynnig fwy o gymorth i’r dysgwyr sydd efallai ddim yn cael y cefnogaeth gorau adref. Yn ogystal a hyn bwriedir asesu’r dysgwyr yn ystod y sesiynau “Darllen dan arweiniad”. Mi fydd y cynorthwyydd yn tracio’r unigolion ac yn cadw cofnod o’r hyn sy’n cael ei gyflawni. Byddwn fel staff yn defnyddio system tracio’r ysgol er mwyn tracio’r cynnydd.	
Dangosir bod yr ymyrraeth yn llwyddo pan fydd y dysgwyr yn dod yn fwy hyderus yn darllen a hynny yn ystod gwersi eraill ar draws y cwricwlwm. Fel arweinwyr llythrennedd byddwn yn cwrdd bob tri mis er mwyn gweld sut mae pethau’n mynd. Bwriedir gofyn i’r athrawon, dysgwyr a rhieni am adborth er mwyn gweld os oes angen newid unrhyw beth. Ym mhen blwyddyn, bydd y dysgwyr yn cymryd eu profion Darllen Cenedlaethol ac felly bydd rhain yn dynodi os bod yr ymyrraeth yn llwyddiannus neu beidio.		 
Hyderwn ni (Mr Davies a finnau) bydd y strategaethau yma yn sicrhau bod y bwlch cyrhaeddiad rhwng bechgyn a merched yn cael ei gau. Carwn ddiolch yn fawr i chi am eich gwrandawiad heno ac edrychwn ymlaen i gychwyn ar y broses o gyflwyno hyn i’r ysgol. Diolch.

